ሰራዊቱ የሰላምና የልማት ሀይልነቱን በላቀ ደረጃ ያረጋግጣል -ኮ/ጉዳዮች
 የኢፌዴሪ መከላከያ ሰራዊት ሀገሪቱን ከጥቃት በመጠበቅ የሰላምና የልማት ሀይል መሆኑን አጠናክሮ እንደሚቀጥል የመንግስት ኮሚዩኒኬሽን ጉዳዮች ጽ/ቤት ገለጸ።ፅሕፈት ቤቱ የመከላከያ ሰራዊት ቀንን አስመልክቶ ባወጣው መግለጫ ሰራዊቱ የጸረ ሰላም ሀይሎችንና ሽብርተኝነትን በጠንካራ ህዝባዊ ክንዱ በማምከን አኩሪ ገድል እየፈጸመ ያለ ሰላም አብሳሪ ሃይል ነው ብሏል።መግለጫው ኢትዮጵያ የምትገኝበት የአፍሪካ ቀንድ ሽብርተኝነት የሚስተዋልበት ቀጠና መሆኑን  አመልክቶ ይሄንኑ አጋጣሚ በመጠቀም ሉአላዊነታችንን ለመድፈርና በህዝብ ላይ ሰቆቃ ለማድረስ የተንቀሳቀሱ የሽብር ቡድኖች በመደምሰስ ሰላማችንን እያረጋገጠ ያለ ሰራዊት ሆኗል ብሏል።መግለጫው ሰራዊቱ የሀገርን ሰላም ከማረጋገጥ ባለፈም እንደታላቁ የኢትዮጵያ ህዳሴ ግድብና የስኳር ልማት ግዙፍ ፕሮጀክቶች ትግበራ ላይ ግብአቶችን አምርቶ በማቅረብ ለሀገር ልማት ቀጥተኛ አስተዋጽኦ እያደረገ ነው ብሏል።ሰራዊቱ ሶስተኛውን የመከላከያ ቀንን ሲያከብር  የሰላምና የልማት ሃይልነቱን በላቀ ብቃትና ወኔ ለማረጋገጥ ቃሉን የሚያድስበት መሆኑንም መግለጫው አመልክቷል::የመከላከያ ሰራዊት ቀን የካቲት 7/2007 “ህዝባዊ ባህሪያችንን ጠብቀን ከዘመኑ ጋር እየታደስን የሰላም ተመራጭ ሀይል ሆነን እንቀጥላለን” በሚል መሪ ቃል በብሔራዊ ደረጃ በባህር ዳር ይክበራል። (ኢብኮ)